## La Ciutat de les Arts i les Ciències convoca el II concurs internacional d’astrofotografia ‘AstroCiutat’

*** Les fotografies guanyadores s’exposaran en el Museu de les Ciències**

La Ciutat de les Arts i les Ciències ha convocat la segona edició del concurs internacional d’astrofotografia ‘AstroCiutat’ l’any en què el Museu de les Ciències celebra el seu 25 aniversari.

A través d’este certamen, que va comptar amb prop de 500 treballs presentats en la seua primera edició, la Ciutat de les Arts i les Ciències vol promoure entre el públic esta modalitat de la fotografia que vincula l’art amb la ciència i la divulgació astronòmica. Les fotos guanyadores s’exposaran en la zona interior d’accés lliure del Museu de les Ciències, pel qual passa una mitjana de més d’un milió de visitants a l’any.

Les persones interessades poden enviar les seues fotografies des d’este dilluns 2 de juny fins al diumenge 13 de juliol. L’entrega de premis serà en el Museu de les Ciències el pròxim 12 de setembre. S’atorgaran dos premis per cada categoria, el primer valorat en 1.000 € i el segon premi valorat en 500 €, aproximadament, en material i accessoris per a la pràctica de l’astrofotografia facilitats per les empreses especialitzades FotoAstro González i la multinacional Sony que s’unix enguany al certamen. També s’inclouen entrades al Museu i l’Hemisfèric i dos entrades al Centre Astronòmic de l’Alt Túria -CAAT- que pertany a l’Associació Valenciana d’Astronomia (AVA).

En esta edició, en commemoració del 25 aniversari del Museu de les Ciències, se sortejarà un trípode entre les 100 millors fotografies.

El concurs establix les categories següents: ‘Cel profund’, amb fotografies o captures d’elements fora del nostre sistema solar que poden ser fetes amb telescopi o amb teleobjectius; ‘Lluna’, que engloba imatges del nostre satèl·lit natural en les quals es permet destacar detalls superficials, fases lunars, etc., i altres elements combinats amb la temàtica de la categoria; ‘Sol’, fotografies de l’astre, en les quals poden aparéixer altres elements combinats; ‘Via Làctia’, amb imatges que ressalten la majestuositat de la galàxia; i ‘Circumpolars’, en la qual poden participar captures d’estreles circumpolars o rastres d’estreles que capturen el moviment aparent de les estreles en el cel nocturn a causa de la rotació de la Terra. Més informació en [www.cac.es/astrociutat](https://cac.es/va/web/astrociutat/).

Fecha: 02/06/2025